ปรับ‘พัฒนพงษ์’48ล้านปั่นหุ้น
แอสคอนเพิ่งเข้าตลท.ทำผิด&#8216;งามอัจฉริยะกุล&#8217;ไล่ราคาKC
10 ส.ค. 2554

แอสคอนเพิ่งเข้าตลท.ทำผิด‘งามอัจฉริยะกุล’ไล่ราคาKC
ก.ล.ต.ฟัน “พัฒนพงษ์ ตนุมัธยา” บิ๊กแอสคอนฯ โดนปรับหนัก 48 ล้าน ปั่นหุ้นหลังบริษัทเพิ่งเข้าตลาด “พงศ์ภพ งามอัจฉริยะกุล” ร่วมสร้างราคาหุ้น KC
คณะกรรมการเปรียบเทียบมีคำสั่งเปรียบเทียบปรับผู้กระทำผิดกรณีสร้างราคาหุ้น 2 กรณี คือ บริษัท แอสคอน คอนสตรัคชั่น (ASCON) และบริษัท เค.ซี. พร็อพเพอร์ตี้ (KC)
ทั้งนี้ นายพัฒนพงษ์ ตนุมัธยา ซึ่งปัจจุบันเป็นประธานเจ้าหน้าที่บริหาร ASCON ถูกปรับเป็นเงิน 48,127,389.54 บาท หลังใช้บัญชีซื้อขายของบุคคลอื่นจำนวน 5 ราย มาสร้างราคาหุ้น ASCON ให้เคลื่อนไหวผิดปกติ
ด้านนายไผทภูมิ สงเคราะห์ และ น.ส.ชลาลัย สาลิวรรธนะ ถูกปรับรายละ 333,333.33 บาท ในฐานะผู้สนับสนุนการกระทำความผิด ซึ่งในขณะนั้นปฏิบัติหน้าที่เป็นผู้ติดต่อกับผู้ลงทุนของบริษัทหลักทรัพย์ บัวหลวง และบริษัทหลักทรัพย์ ซีมิโก้ ตามลำดับ 
สำหรับการสร้างราคาหุ้น ASCON เกิดขึ้นในระหว่างวันที่ 9 ม.ค. 2549 ถึงวันที่ 25 ม.ค. 2550 ซึ่งห่างจากวันที่บริษัท แอสคอนฯ เข้ามาจดทะเบียนและซื้อขายหุ้นในตลาดหลักทรัพย์แห่งประเทศไทยวันแรกในวันที่ 21 ธ.ค. 2548 ไม่ถึง 1 เดือน
นอกจากนี้ ปัจจุบันบริษัท แอสคอนฯ ยังประสบปัญหาการขาดทุนมานาน และหุ้นยังถูกแขวน SP ห้ามการซื้อขาย เนื่องจากยังไม่ส่งงบการเงินสำหรับผลการดำเนินงานปี 2553 ตามกำหนด และผู้สอบบัญชีไม่ให้ความเชื่อมั่นต่องบการเงินงวดไตรมาส 3 สิ้นสุดวันที่ 30 ก.ย. 2553 ซึ่งอาจจะต้องถูกสั่งให้แก้ไขงบการเงิน
ดังนั้นกรณีสร้างราคาหุ้น KC น.ส.สุปราณี โยธินอุปไมย นายพงศ์ภพ งามอัจฉริยะกุล และนายสมบุญ แซ่จ๋าว ถูกปรับรายละ 5 แสนบาท สำหรับนายคณิสร์ พลานันต์ และ น.ส.อัยรินทร์ พงศ์เกษมหิรัญ ในฐานะผู้ช่วยเหลือสนับสนุน ถูกปรับรายละ 333,333.33 บาท
“KC ผิดปกติระหว่างวันที่ 30 พ.ค. ถึงวันที่ 18 ส.ค. 2551 เพราะ น.ส.สุปราณี ได้รู้เห็นตกลงกับนายพงศ์ภพ และนายสมบุญ ซื้อขายหุ้น KC ด้วยการจับคู่ซื้อขายระหว่างกันจำนวนมากในลักษณะทั้งผลักดันพยุงราคา และต่อเนื่องกัน”
ล่าสุด ราคาหุ้น KC ปิดที่ 0.72 บาท หุ้นขาดสภาพคล่อง ส่วนการดำเนินงานขาดทุนมาตั้งแต่ปี 2553 จำนวน 8.3 ล้านบาท และในไตรมาสแรกปีนี้ขาดทุนหนักถึง 23 ล้านบาท